घोटाले की मार से परेशान पंजाब नैशनल बैंक (पीएनबी) रकम जुटाने के लिए अगले साल नवंबर तक अपनी सहायक इकाई पीएनबी हाउसिंग फाइनैंस लिमिटेड में करीब 13 फीसदी हिस्सेदारी बेच सकता है। पीएनबी हाउसिंग फाइनैंस लिमिटेड ने 17 फरवरी को एक नियामकीय खुलासे में कहा, 'पीएनबी हाउसिंग फाइनैंस लिमिटेड पीएनबी द्वारा प्रवर्तित कंपनी है जिसकी हमारी कंपनी में मौजूदा शेयरधारिता 32.96 फीसदी है। इसके अलावा सेबी (बाजार नियामक) नियमों के तहत 20 फीसदी शेयरधारिता की लॉकिंग अवधि 7 नवंबर 2019 तक है।' पीएनबी को उसके अधिकारियों द्वारा धोखाधड़ी के जरिये जारी लेटर ऑफ अंडरटेकिंग से करीब 114 अरब रुपये का चूना लगा है। इस बैंक के प्रमुख सुनील मेहता ने पिछले सप्ताह कहा था कि पीएनबी इस परिस्थिति से उबरने के लिए अपनी परिसंपत्तियों को भुनाकर रकम जुटाएगा।